Mahlangu verskuif die blaam vir Esidimeni-sterftesQedani Mahlangu, voormalige LUR vir gesondheid in Gauteng (Foto: Brenda Masilela/ANA) Qedani Mahlangu, voormalige LUR vir gesondheid in Gauteng, het Maandag ander beamptes beskuldig dat hulle verantwoordelik is vir die mislukte Life Esidimeni-oorplasing wat tot die dood van 143 pasiënte gelei het. Mahlangu het aan die arbitrasieverhoor gesê sy en David Makhura, premier van Gauteng, is mislei deur die voormalige hoof van die departement, dr. Barney Selebano, en die voormalige direkteur van die departement, dr. Makgabo Manamela. “Hulle het my en die premier mislei in hul verslag oor die projek. Ek het geen rede gehad om te bevraagteken dat hulle professionele persone is en dat hulle reg van verkeerd kan onderskei nie,” het sy gesê. Mahlangu voer aan haar rol was om seker te maak dat die beleide geïmplementeer is deur vergaderings te belê met die hoof van die departement, die publiek en die media. “Dit sou teenstrydig wees met ander wetgewing om self enigiets op voetsoolvlak te doen,” het sy verduidelik. Mahlangu sê die media het haar in kennis gestel dat die sterftes tot 68 gestyg het in September 2016. Afgetrede hoofregter Dikgang Moseneke, die voorsitter van die verhoor, wou by Mahlangu weet waarom sy nie in daardie stadium die projek gekanselleer het nie. “Pasiënte is in daardie stadium reeds oorgeplaas,” het sy geantwoord. Op die vraag oor wie se besluit dit was om die kontrak [met Life Esidimeni] te kanselleer, het Mahlangu gesê dit was ŉ gesamentlike besluit en sy hou vol sy het nie opdrag gegee dat die kontrak gekanselleer moet word nie. As sy van die probleme in die projek geweet het, sou sy opgetree het, het sy bygevoeg. Mahlangu sê sy weet nie wie aanspreeklik gehou moet word vir die 143 sterftes nie. Selebano en Manamela het vroeër die vinger na Mahlangu gewys as die persoon wat daarop aangedring het dat die pasiënte oorgeplaas moet word, om kostes te bespaar. Hulle het albei gesê hulle het opgetree nadat sy hulle opdrag gegee het. Hannah Jacobus, adjunkdirekteur van geestelike gesondheid, het verlede week gesê Manamela het haar aangeraai om die wet te oortree en lisensies uit te reik vir nieregeringsorganisasies – sonder om die behoorlike prosedure te volg. Jacobus het gesê Mahlangu is tydens vergaderings hieroor in kennis gestel. Die verhoor duur voort.